b'\n_START_ARTICLE_\nPape\xc5\xbe Gregor (pravljica)\n_START_SECTION_\nPovzetek vsebine\n_START_PARAGRAPH_\nNeki grofici je grozila nevarnost, da bi jo o\xc4\x8de \xc5\xbeivo zazidal, saj se je pregre\xc5\xa1ila in zanosila. Zato je svoje dete polo\xc5\xbeila v skrinjico in zraven dodala svojo sliko, \xc5\xa1kofovsko palico, tiso\xc4\x8dak ter listek, na katerem je pisalo, da naj se de\xc4\x8dka vzgoji in krsti na ime Gregor. Ko je skrinjica potovala po reki, jo je na\xc5\xa1el mlinar in de\xc4\x8dka vzel k sebi, \xc4\x8deprav ste z \xc5\xbeeno \xc5\xbee imela \xc5\xa1est svojih otrok. Vzgajala sta ga kot svojega in ga krstila za Gregorja._NEWLINE_Nekega dne so za\xc4\x8deli na vasi Gregorja zmerjati za povodnega \xc4\x8drva. Odlo\xc4\x8dil se je, da bo od matere izvedel, zakaj ga tako kli\xc4\x8dejo. Ko mu je mati povedala, da ni njen sin in da je priplaval po reki, je vzel skrinjico in vse kar je bilo zraven, razen tiso\xc4\x8daka, in od\xc5\xa1el._NEWLINE_V mestu je sre\xc4\x8dal najbogatej\xc5\xa1ega trgovca, ki ga je vzel k sebi in Gregor je za\xc4\x8del delati v njegovi trgovini. Ljudje so kar drli v prodajalno in vsak je hotel, da mu postre\xc5\xbee prav Gregor. Vendar pa to Gregorju ni bilo dovolj in je hotel iti na Tur\xc5\xa1ko. Na poti je imel te\xc5\xbeave, iz katerih ga je re\xc5\xa1il trgovec. Komaj sta se vrnila domov, je pri\xc5\xa1la k trgovcu lepa vdova, ki je \xc5\xbeelela, da gre Gregor prodajati k njej v trgovino, saj nima ni\xc4\x8d strank. Gregor je privolil in trgovinica je o\xc5\xbeivela. Ko je vdova to videla, ga je prosila, naj se poro\xc4\x8di z njo. Gregor si je priskrbel omaro s klju\xc4\x8dem in vanjo zaklenil skrinjico ter vse, kar je spadalo zraven. \xc5\xbdeni ni nikoli govoril o svoji preteklosti in ji ni dovolil odpreti omare. Ko pa je bil neko\xc4\x8d zdoma, je \xc5\xbeena z rezervnim klju\xc4\x8dem omaro odprla in na\xc5\xa1la skrinjico ter ugotovila, da je ona njegova mati. Gregor je vzel svoje stvari in od\xc5\xa1el, da bi delal pokoro._NEWLINE_Pri\xc5\xa1el je do ribi\xc4\x8da in ga prosil, naj ga zazida med skalovje, klju\xc4\x8d od vrat pa je vrgel v reko in dejal, da bo pri\xc5\xa1el med ljudi, ko bo nekdo na\xc5\xa1el klju\xc4\x8d. V tem \xc4\x8dasu je v Rimu ravno umiral pape\xc5\xbe, ki je \xc5\xbeelel, da ga nadomesti Gregor iz pu\xc5\xa1\xc4\x8dave. Tako so po pape\xc5\xbeevi smrti za\xc4\x8deli iskati Gregorja pu\xc5\xa1\xc4\x8davnika. Po naklju\xc4\x8dju so na\xc5\xa1li klju\xc4\x8d v ribinem trebuhu, odklenili vrata in Gregorja odpeljali v Rim, kjer je postal pape\xc5\xbe. Nekega dne je k spovedi pri\xc5\xa1la njegova mati in od takrat sta sre\xc4\x8dno \xc5\xbeivela v Rimu.'